Opdatering: Morten Løkkegaard siger onsdag morgen, at han ikke kommer til at trække sig, og at han "ikke render af pladsen". Læs hele den artikel her.

Venstres ene mandat i kommunalbestyrelsen i Gentofte er gået til Morten Løkkegaard, der var opstillet som nummer to. Spidskandidaten Louise Feilberg har ikke opnået valg.

Selvom Morten Løkkegaard dermed kan se frem til fire år i kommunalpolitik, er han dog usikker på, om han vil påtage sig arbejdsopgaven.

- Jeg skal sove på det her resultat. Vi skal have et møde i morgen, hvor vi skal diskutere det her. Det kommer bag på os alle, lyder det fra Løkkegaard, der er Venstres medlem af Europaparlamentet.

Billede af Morten Løkkegaard (V) under valgaftenen i Gentofte.

- Vi havde regnet med at få et godt valg, og jeg synes, vi har kørt en god kampagne. En meget synlig kampagne. Men vi må konstatere at borgmester-effekten er enorm, siger han med henvisning til De Konservatives kanonvalg.

Læs også Absolut flertal til de Konservative i Gentofte

Arbejdsbyrden bliver stor

Den seneste optælling fra KMD viser, at De Konservative med borgmester Hans Toft i spidsen har fået 58,2 procent af stemmerne i Gentofte, hvilket svarer til en fremgang på otte procent.

Til sammenligning har Venstre fået 6,5 procent af stemmerne, hvilket er en tilbagegang på tre procent.

Overvejer du at trække dig og overlade dit mandat til Louise Feilberg?

- Det vil jeg overveje. Jeg skal sove på det. Det er klart, at der er mennesker, som har stemt på mig, og som regner med, at jeg vil påtage mig opgaven, men jeg havde ikke forestillet mig, at jeg skulle være den eneste. Arbejdsbyrden bliver meget stor, når jeg sidder som den eneste, svarer Morten Løkkegaard.

Læs også Var sidst på listen: Kendt konservativ valgt ind i Gentofte